Spet pestro na Petrovem sejmu v Brestanici

Letos manj obiskovalcev in manj prodajalcev

Turistično društvo Brestanica je tudi letos pripravilo že 17. Petrov sejem. Tokrat so na njem predstavili poroko, kot so jo poznali nekoč. Je pa sejem privabil manj obiskovalcev kot leta poprej, pa tudi prodajalcev je bilo manj kot običajno.

Turistično društvo Brestanica je tudi letos na rajhenburškem trgu pripravilo Petrov sejem. Ta obiskovalcem ponuja bogato kramarsko ponudbo, saj se na stojnicah predstavijo rokodelci, obrtniki, čebelarji, zeliščarji, vinarji in tudi drugi sejmarji iz različnih koncev Slovenije. Ob tem se na odru zvrsti vrsta kulturnih in drugih nastopov, člani Kulturnega društva Svoboda pa pripravijo vsako leto zanimiv program z različnimi temami.

Tako je letos ta tradicionalni sejem, že 17. po vrsti, potekal ob predstavitvi poroke in običajev povezanih z njo, od šrange do same ohceti. V uvodu sejma so tradicionalno zaigrali Blanški vinogradniki, mladi so izvedli nekaj plesnih in folklornih nastopov, predstavili so se godbeniki in pevci, za konec pa je tako kot že vrsto let zaplesala še moška plesna skupina Tower pancers, ki je svojimi atraktivnimi in zabavnimi koreografijami razgrela še zadnje obiskovalce.

Tako je nekdanji brestaniški trg spet vsaj za en dan zaživel, saj sicer že leta propada. Stanovalci so se namreč povečini izseli, trgovine izpraznile, ostala je še ena gostilna, tako da v njem le še redki prebivajo. Mnogi pa ga obiščejo bolj poredko in Petrov sejem je že ena od možnosti, ki jo vsaj domačini ne zamudijo.

